เอสเอ็มอีแบงก์เปิดประตูช่วยส่งออกรายละ5ล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — เอสเอ็มอีแบงก์สนองรัฐประกาศปล่อยกู้ช่วยผู้ส่งออกรายเล็ก ให้สูงสุด 5 ล้านบาทต่อราย คิดดอกลบ 1.5% ผ่อนนาน 5 ปี
นายโสฬส สาครวิศว กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ เปิดเผยว่า ธนาคารได้จัดโครงการ “ติวเข้ม เงินกู้” ให้แก่ผู้ประกอบการขนาดกลางและขนาดย่อม (เอสเอ็มอี) ที่เป็นผู้ส่งออก นำเข้า และผู้ประกอบการทั่วไป เพื่อเตรียมตัวเข้าสู่แหล่งเงินทุนของธนาคาร เพื่อสร้างความเข้าใจที่ถูกต้องเกี่ยวกับการยื่นคำขอกู้และได้รับการอนุมัติสินเชื่อ
นายโสฬส กล่าวว่า พร้อมกันนี้ธนาคารได้ออกสินเชื่อเพื่อการส่งออกและนำเข้าบริการธุรกรรมต่างประเทศแบบครบวงจรเพื่อช่วยเหลือในการเสริมสภาพคล่องแก่ธุรกิจรายละไม่เกิน 5 ล้านบาท ระยะเวลาการผ่อนชำระ 5 ปี คิดดอกเบี้ยพิเศษในช่วง 2 ปีแรก เท่ากับอัตราดอกเบี้ยลูกค้ารายใหญ่ชั้นดี (MLR) ลบ 1.5% หรือเท่ากับ 5.5% ต่อปี 
สินเชื่อดังกล่าวเป็นไปตามที่คณะรัฐมนตรีได้มีมติให้ ธพว. และธนาคารของรัฐอีก 4 แห่ง ดำเนินมาตรการช่วยเหลือผู้ประกอบการเอสเอ็มอี กว่า 1.7 หมื่นราย ที่ส่งออกและได้รับผลกระทบจากค่าเงินบาทแข็งค่า 
สำหรับการช่วยเหลือเป็น 2 แนวทาง คือ การช่วยเหลือทำฟอร์เวิร์ดคอนแทกต์ให้รายละไม่เกิน 5 แสนเหรียญสหรัฐ หรือประมาณ 15 ล้านบาท กับมาตรการเพิ่มสภาพคล่องและโครงการแพ็กกิงเครดิตซึ่งจะมีวงเงินช่วยเหลือรวมกันทุกธนาคาร 1.5 หมื่นล้านบาท
“วงเงินช่วยเหลือ ทุกธนาคารคงจะเฉลี่ยเท่าๆ กัน ในส่วนของเอสเอ็มอีแบงก์นั้นขณะนี้มีลูกค้ายื่นเรื่องขอกู้เข้ามาแล้ว 50 ราย ส่วนใหญ่ขอกู้เพื่อเสริมสภาพคล่องและยื่นขอกู้เต็มวงเงินคือ 5 ล้านบาทต่อราย ซึ่งลูกค้าของธนาคารยังได้รับผลกระทบจากค่าเงินบาทแข็งค่าค่อนข้างน้อยเพราะดูแลมาตลอด โดยให้กู้ดอกเบี้ยต่ำแค่ 5% จึงสามารถประคับประคองลูกค้าให้ยืนอยู่ได้ในภาวะที่ค่าเงินบาทผันผวน” นายโสฬส กล่าว
นายโสฬส กล่าวอีกว่า สำหรับสถานการณ์น้ำท่วมหนักในหลายพื้นที่นั้น จากการตรวจสอบเบื้องต้น พบว่ามีลูกค้าของธนาคารที่เป็นกลุ่มทอผ้าไหมในเขต อ.ปักธงชัย จ.นครราชสีมา ประมาณ 10 ราย ได้รับผลกระทบ แต่ตอนนี้ยังไม่สามารถติดต่อลูกค้าได้ โดยความช่วยเหลือนั้น ธนาคารต้องรอประเมินผลกระทบหลังน้ำลดหรือลูกค้าติดต่อขอความช่วยเหลือเข้ามาก่อน ส่วนจะยืดหนี้หรือพักหนี้ให้หรือไม่นั้น ต้องดูว่าน้ำท่วมจะกินเวลาเท่าใด